section_heading: Životopis
paragraph_text: Rođen je 10. rujna 1946. godine u Imotskome. Na Radioteleviziji Zagreb zaposlio se 1968. godine. Autorski opus čini mu više od 400 raznovrsnih televizijskih emisija. Najveća ostvarenja napravio je u Znanstveno-obrazovnome i Dokumentarnome programu Televizije Zagreb. Istaknuta djela su mu Podvizi i sudbine, Ugrožena prirodna baština, Boje Baranje i Kopački rit. Specijalnost su mu bile emisije o prirodi, osobito o životinjama. Hrvatskoj zoologiji pridonio je snimkama hrvatskih životinjskih staništa nikad prije viđenima, a koje je često prikazao u svojim dokumentarnim filmovima. Prinose ostvario također i na drugim temama. Dugo godina bio je u Redakciji narodne glazbe i običaja Televizije Zagreb. Posvetio se posebice glazbenoj tradiciji i običajima. Osim rada na dokumentarnim filmovima, opus ostvario i u televizijskim dramama. Autor je scenarija za tri drame. Ekranizirane su 'Debeli lad i Oko. Autor je radiodrame Mlin i komedije Bogu božje – caru carevo. Umro je 4. travnja 2018. Posljednji ispraćaj bio je 7. travnja na Gradskome groblju Gospe od Anđela u Imotskome.